Laurent Jalabert
Laurent Jalabert er en forhenværende fransk cykelrytter, der var professionel i årene 1989-2002. Han vandt bl.a. Grand Tour-løbet Vuelta a España i 1995 samt bjergtrøjen i Tour de France i både 2001 og 2002.
Jalabert startede sin professionelle karriere på det franske Toshiba-team i 1989 og etablerede sig hurtigt som sprinter i verdensklasse. Efter et dramatisk styrt i Tour de France i 1994, hvor han var skiftet til spanske ONCE, udviklede Jalabert sig til en mere alsidig rytter med evner både i de store endagsløb og i de store etapeløb.
Han vandt i 1995 Vuelta a España inklusive hele fem etaper plus både bjerg- og pointkonkurrencen, noget kun Eddy Merckx og Tony Rominger (f. 1961) havde gjort tidligere. Samme år blev han nr. fire i Tour de France og vandt monumentet Milano-Sanremo. I alt vandt Jalabert i karrieren 18 etaper i Vueltaen, fire etaper i Touren og tre i Giro d'Italia. I 1997 blev det overraskende til et verdensmesterskab i enkeltstart. Semiklassikeren Fléche Wallone vandt han to gange.
Karrierens sidste to år kørte Jalabert på det danske hold CSC Tiscali. Begge år vandt han Tour de Frances prikkede bjergtrøje og i 2001 to etaper i det franske etapeløb. Desuden triumferede han i det spanske Clasica San Sebastian i 2001.